Prokureur veg terug ná twiet sê 'hy verkrag' | Netwerk24
Prokureur veg terug ná twiet sê 'hy verkrag'
Deur Dawie Boonzaaier 08 September 2019 00:00
Die prokureur en sosialemedia-aktivis Tumi Sole het Donderdag 'n foto van die uitslag van 'n MIV-toets op sosiale media geplaas om 'n anonieme bewering dat hy iemand verkrag het verkeerd te probeer bewys.
Tumi Sole, wat moes bewys dat hy MIV-negatief is.
Sole, wat meer as 340 000 volgelinge op Twitter het, is een van talle mans wat die afgelope week op sosiale media by name beskuldig is van geweld teen vroue. In sy geval het die aantyging gekom via 'n anonieme Twitter-rekening, @HSurvivers2. Hy is beskuldig dat hy 'n vrou in 'n Durbanse hotel verkrag het en dat sy nou antiretrovirale medisyne moet gebruik.
Sosialemedia-profiele soos @HSurvivers2 het oral opgeduik te midde van grootskaalse woede wat onder meer deur die moord op die Ikey-student Uyinene Mrwetyana tot uitbarsting gekom het.
Die profiel @HSurvivers2 het sedert Maandag meer as 7 000 volgelinge gekry, terwyl 'n ander profiel, @helpsurvivers, meer as 21 000 volgelinge gehad het.
Altwee dié rekeninge is egter teen gistermiddag deur Twitter opgeskort "weens 'n oortreding van Twitter se reëls".
"Ons twiet anoniem vir diegene wat wil uitpraat, maar te bang is. Wat jy sien, is wat aan ons gestuur is en ons glo elkeen van hulle," het die beskrywing by die @HSurvivers2-profiel gelui.
Sole sê hy gaan regstappe doen teen die eienaars van die Twitter-profiel en die persoon wat die aantyging gemaak het.
In reaksie het @HSurvivers2 die twiet op die vrou se versoek verwyder, maar sy het gesê sy staan by die bewerings "en ons glo haar".
Emma Sadleir, 'n prokureur wat spesialiseer in digitale regte, sê haar prokureursfirma, The Digital Law Company, is die afgelope week oorval met oproepe van mans wat sê hul lewe is verwoes weens sulke anonieme beskuldigings.
Sadleir sê mense het verskeie regsopsies as die bewerings teen hulle vals is. Daar is ook maniere om vas te stel wie die eienaars van anonieme rekenings is.
"Dit is natuurlik in die openbare belang dat inligting oor misdade teen vroue gepubliseer word, maar diegene wat die aantygings maak, moet kan bewys dat wat hulle sê waar is," sê Sadleir.